Il-Kunsill ta' Stabilizzazzjoni u ta' Assoċjazzjoni (Kunsill SA) bejn l-Albanija u l-Unjoni Ewropea kellu t-tmien laqgħa tiegħu fit-8 ta' Settembru 2016. Il-Kunsill SA nnota li r-rapport tal-Kummissjoni tal-2015 dwar l-Albanija kkonkluda li l-pajjiż għamel aktar progress biex jissodifa l-kriterji politiċi għas-sħubija u, inġenerali, kompla l-progress kostanti fil-ħames prijoritajiet ewlenin għall-ftuħ tan-negozjati dwar l-adeżjoni. Il-Kunsill SA nnota l-konklużjonijiet tal-Kunsill Affarijiet Ġenerali tal-15 ta' Diċembru 2015, li rrikonoxxa l-impenn kontinwu tal-Albanija għall-aġenda ta' riforma. F'dik l-okkażjoni, il-Kunsill issottolinja li r-riforma ġudizzjarja tibqa' kruċjali biex isir aktar progress fil-proċess ta' adeżjoni mal-UE tal-Albanija u jkun ukoll trasformattiv għal riformi oħrajn. Il-Kunsill SA kkonferma li l-Albanija żammet pass ġeneralment sostnut fl-implimentazzjoni tal-miżuri ta' riforma fl-amministrazzjoni pubblika. L-UE laqgħet l-adozzjoni unanima f'Lulju ta' sett ta' emendi kostituzzjonali għal riforma rigoruża u komprensiva tas-sistema ġudizzjarja. Il-Kunsill SA ħa nota tal-adozzjoni reċenti tal-liġi dwar l-iskrutinju tal-imħallfin u tal-prosekuturi, li tirrappreżenta pass importanti 'l quddiem fl-implimentazzjoni tar-riforma ġudizzjarja. Hu essenzjali li jkun hemm implimentazzjoni rapida tar-riforma. L-UE laqgħet ukoll il-fatt li l-Albanija ħadet passi ulterjuri fil-ġlieda kontra l-korruzzjoni u l-kriminalità organizzata, kif ukoll rigward materji ta' drittijiet tal-bniedem. Il-Kunsill SA laqa' l-parteċipazzjoni attiva kontinwa tal-Albanija f'inizjattivi u strutturi reġjonali fix-Xlokk tal-Ewropa u r-relazzjonijiet tajbin tagħha mal-pajjiżi ġirien u l-attitudni kostruttiva tagħha fuq livell reġjonali. L-UE rrikonoxxiet ir-rwol tal-Albanija fir-reġjun bħala sieħeb proattiv u kostruttiv, u ssottolinjat l-importanza tal-impenn tal-Albanija għal impenn pożittiv fir-reġjun, inkluż permezz tal-konklużjoni ta' konvenzjonijiet bilaterali, u biex tkompli tippromwovi l-kooperazzjoni reġjonali. L-UE tenniet li r-relazzjonijiet tajbin bejn il-ġirien u l-istabbiltà reġjonali huma elementi essenzjali tal-proċess ta' Stabbilizzazzjoni u ta' Assoċjazzjoni. Il-Kunsill SA laqa' l-allinjament sħiħ tal-Albanija mad-deċiżjonijiet tal-Kunsill u fil-qasam tal-Politika Estera u ta' Sigurtà Komuni. Il-laqgħa kienet ippreseduta mill-Prim Ministru tal-Albanija, Edi Rama. Id-delegazzjoni tal-UE tmexxiet mir-Rappreżentant Għoli tal-Unjoni Għall-Affarijiet Barranin u l-Politika ta' Sigurtà / il-Viċi President tal-Kummissjoni, Federica Mogherini. Il-Kummissarju għall-Politika Ewropea tal-Viċinat u n-negozjati għat-Tkabbir, is-Sur Johannes Hahn, irrappreżenta lill-Kummissjoni Ewropea. Id-delegazzjoni tal-Albanija inkludiet il-Ministru għall-Affarijiet Barranin, Ditmir Bushati, il-Ministru għall-Integrazzjoni Ewropea, Klajda Gjosha, u l-President tal-Kumitat Ewropew għall-Integrazzjoni tal-Parlament tal-Albanija, Majlinda Bregu, bħala rappreżentant tal-oppożizzjoni.